La promulgació de la Llei 13/1995, de 18 de maig, de contractes de les administracions públiques, de la Llei 1/1998, de 7 de gener, de política lingüística, així com de la Llei 11/1998, de 24 d'abril, general de telecomunicacions, aconsellen substituir la normativa catalana vigent, abans esmentada, per tal de adequar-la a aquestes lleis.
Pel que fa al procés de concessió per a la gestió d'aquest servei, resultava necessari modernitzar la normativa catalana, deixant de banda la fórmula de l'adjudicació provisional de la concessió administrativa per tal d'adequar-la a l'esmentada Llei de contractes de les administracions públiques i fer els procediments més àgils.
Es tracta d'introduir les previsions que atorguin una major seguretat jurídica, tant per a l'Administració pública com per als titulars de les concessions.
En aquesta línia s'estableix, entre d'altres, la subscripció d'un contracte entre ambdues parts en què es tingui en compte el conjunt de drets i obligacions dimanants de l'atorgament de la concessió.
El marc jurídic bàsic estatal regulador dels diferents serveis de telecomunicació està constituït per la Llei 11/1998, de 24 d'abril, general de telecomunicacions, la qual declara vigents els articles 25, 26 i 36.2, així com la disposició addicional 6 de la Llei 31/1987, de 18 de desembre, d'ordenació de les telecomunicacions, modificada per la Llei 32/1992, de 3 de desembre, preceptes aquests relatius als serveis de radiodifusió sonora i de difusió de televisió, els quals romandran vigents mentre no s'aprovi la normativa específica reguladora dels esmentats serveis.
Concretament, l'article 26.3 de la Llei 31/1987, de 18 de desembre, d'ordenació de les telecomunicacions, determina que la gestió dels serveis de radiodifusió sonora en ones mètriques amb modulació de freqüència únicament la podran realitzar bé directament les administracions públiques amb competència en la matèria o, indirectament, mitjançant concessió administrativa, les corporacions locals; bé indirectament, mitjançant concessió administrativa, les persones físiques o jurídiques; i l'article 26.5 de la mateixa Llei afegeix que les concessions de serveis de radiodifusió sonora en ones mètriques amb modulació de freqüència seran atorgades per les comunitats autònomes amb competència en matèria de mitjans de comunicació social, com és el cas de Catalunya.
Pel Reial decret 169/1989, de 10 de febrer, es va aprovar el Pla tècnic nacional de radiodifusió sonora en ones mètriques amb modulació de freqüència, que determinava les característiques tècniques i ubicació de les emissores.
Pel Reial decret 1388/1997, de 5 de setembre, han estat aprovades noves freqüències per a la gestió indirecta d'emissores comercials, dins el Pla tècnic nacional de radiodifusió sonora en ones mètriques amb modulació de freqüència.
Finalment, la Llei 1/1998, de 7 de gener, de política lingüística, estableix al seu article 26.3 que les emissores de radiodifusió la concessió de les quals sigui atorgada per la Generalitat han de garantir que com a mínim el 50% del temps d'emissió sigui en llengua catalana, bé que el Govern de la Generalitat, atenent les característiques de la seva audiència, pot modificar mitjançant un reglament aquest percentatge.
El mateix article de la Llei esmentada disposa que el Govern ha d'incloure l'ús de la llengua catalana en percentatges superiors als mínims com a un dels criteris de concessió d'emissores, i que aquestes han de garantir que en la programació de música cantada hi hagi una presència adequada de cançons produïdes per artistes catalans i que com a mínim el 25% siguin cançons interpretades en llengua catalana o en aranès.
En aquest Decret es tenen en compte els preceptes de la Llei de política lingüística, incorporant l'aranès a la programació de les emissores que tenen la seva zona de servei a Era Val d'Aran i establint criteris flexibles per al còmput del 25% de programació de música cantada per tal d'afavorir la presència de la cantada en català a les hores de màxima audiència.
Conseqüentment, calia actualitzar la regulació del règim jurídic de la concessió per a la prestació, en règim de gestió indirecta, del servei de radiodifusió sonora en ones mètriques amb modulació de freqüència, de caràcter comercial, a l'àmbit territorial de Catalunya, objectiu que s'assoleix mitjançant el present text normatiu, integrat per setze articles, tres disposicions addicionals, quatre disposicions transitòries i dues disposicions finals.
Per tot això, a proposta del conseller de la Presidència, de conformitat amb el dictamen emès per la Comissió Jurídica Assessora i d'acord amb el Govern,
1.1 L'objecte d'aquest Decret és la regulació del règim jurídic del servei de radiodifusió sonora en ones mètriques amb modulació de freqüència, de caràcter comercial, a l'àmbit territorial de Catalunya.
1.2 Als efectes d'aquest Decret, són emissores comercials les gestionades per persones naturals o jurídiques de caràcter privat que tenen com a finalitat la gestió comercial del servei mitjançant la difusió de qualsevol tipus de programes, el finançament de les quals es realitza indistintament mitjançant l'emissió de publicitat o l'emprament de fórmules de patrocini comercial.
1.3 Per a la prestació indirecta del servei de radiodifusió sonora en ones mètriques amb modulació de freqüència cal disposar prèviament del corresponent títol d'habilitació, d'acord amb el que estableixen la Llei general de telecomunicacions, la Llei de contractes de les administracions públiques, aquest Decret i l'altra normativa vigent sobre radiodifusió.
Tipus de títol d'habilitació i forma d'atorgament
El títol d'habilitació per a la prestació en règim de gestió indirecta del servei de radiodifusió sonora en ones mètriques amb modulació de freqüència per a emissores comercials és la concessió administrativa i s'atorga mitjançant concurs públic.
Principis inspiradors de l'activitat de les emissores de radiodifusió
Amb caràcter general, els principis inspiradors de l'activitat de les emissores de radiodifusió són els següents:
a) L'objectivitat, la veracitat i la imparcialitat de les informacions.
b) El respecte al pluralisme polític, religiós, social, cultural, ideològic i lingüístic.
c) El respecte a l'honor, a la intimitat de les persones, a la pròpia imatge i altres drets i llibertats reconeguts a la Constitució espanyola.
d) El respecte als valors d'igualtat recollits a l'article 14 de la Constitució espanyola.
e) La protecció de la cultura i de la normalització de la llengua catalana i de l'aranès.
f) La defensa i la promoció del medi ambient.
g) La protecció a la joventut i a la infància.
i) La separació entre informacions i opinions, i la identificació de les persones que formulen aquestes últimes i la seva lliure expressió d'acord amb el que estableix l'article 20.4 de la Constitució espanyola.
j) La separació perceptible de la programació de la publicitat, de manera que en resulti inequívoc el caràcter publicitari dels missatges.
Procediment d'atorgament i continguts de la concessió
Correspon al Govern de la Generalitat de Catalunya, a proposta del conseller de la Presidència, l'atorgament de concessions a emissores comercials per a l'explotació del servei públic de radiodifusió sonora en ones mètriques amb modulació de freqüència.
5.1 En poden ser concessionàries les persones naturals o jurídiques privades, legalment constituïdes, de nacionalitat de qualsevol estat membre de la Unió Europea, en els termes que estableix la normativa que sobre radiodifusió i contractació els sigui aplicable.
També hi poden participar les persones d'altra nacionalitat, quan així estigui previst als acords internacionals en els quals sigui part l'Estat espanyol o en aplicació del principi de reciprocitat.
5.2 Quan el licitador sigui una persona jurídica, la participació en el seu capital o, si s'escau, en el seu patrimoni de persones físiques de nacionalitat no comunitària o bé de persones jurídiques domiciliades fora de la Unió Europea, no pot superar directament o indirectament el 25%, llevat del que s'estableixi en acords internacionals o bé per aplicació del principi de reciprocitat.
5.3 Si el licitador és una societat anònima, cal que totes les seves accions siguin nominatives, condició que és d'aplicació també a les societats que puguin ser titulars d'aquestes últimes accions i així successivament.
Aquests mateixos requisits s'apliquen a les participacions o títols equivalents en el capital social de tota classe de persones jurídiques.
5.4 Pel que fa a la possibilitat de constituir unions temporals d'empreses, és d'aplicació el que estableix la Llei de contractes de les administracions públiques.
5.5 Una mateixa persona física o jurídica no pot ser titular de més de dues concessions per a la gestió del servei de radiodifusió sonora en ones mètriques amb modulació de freqüència si els seus àmbits de cobertura són substancialment coincidents.
S'entendrà que concorre aquesta circumstància quan una d'elles doni cobertura a l'àrea adjudicada a l'altra.
El Govern pot atorgar una segona concessió a una mateixa persona i per a un mateix àmbit de cobertura sempre que quedi garantida la pluralitat en l'oferta radiofònica.
5.6 Llevat del que estableix el punt anterior, una persona física o jurídica no pot participar majoritàriament en més d'una societat concessionària de serveis de radiodifusió sonora quan el seu àmbit de cobertura és substancialment coincident.
5.7 No pot esdevenir concessionari la persona que, havent obtingut anteriorment una concessió, hagi estat sancionada per no prestar el servei de manera continuada o aquella a qui li hagi estat revocada la concessió com a conseqüència de sanció ferma en via administrativa.
El concessionari d'una emissora comercial del servei de radiodifusió sonora en ones mètriques amb modulació de freqüència ha de respectar els principis inspiradors detallats a l'article 3 i les següents obligacions:
a) Respectar totes les característiques tècniques aprovades per l'Administració de telecomunicacions i assignades al títol d'habilitació.
b) Gestionar directament la concessió, la qual no es pot transmetre sense autorització prèvia de l'Administració de la Generalitat.
c) Mantenir la participació del capital i no alterar la titularitat de les accions o títols equivalents de la societat concessionària, sense la prèvia autorització de l'Administració de la Generalitat.
d) Prestar de manera continuada el servei, d'acord amb els mínims que estableix aquest Decret.
e) Emetre 12 hores diàries com a mínim.
f) Usar la llengua catalana a les seves emissions de manera que el 50%, com a mínim, del temps d'emissió sigui en llengua catalana.
L'ús del català s'ha de distribuir equitativament en totes les franges horàries.
Això no obstant, les emissores que actualment formin part de cadenes d'abast estatal, en la totalitat o en part del seu temps d'emissió, podran excloure d'aquesta obligació una franja horària d'un màxim de sis hores consecutives de durada.
Aquesta franja quedarà exclosa del còmput del temps d'emissió als efectes del que preveu aquest precepte.
Les emissores que tenen la seva zona de servei a Era Val d'Aran han de garantir una presència significativa de l'aranès.
La meitat del temps d'emissió en aranès es podrà deduir del percentatge mínim d'emissió en català.
g) Garantir que en la programació de música cantada hi hagi una presència adequada de cançons produïdes per artistes catalans i que com a mínim el 25% siguin cançons interpretades en llengua catalana o en aranès.
Queden excloses d'aquesta obligació les emissores musicals especialitzades en música clàssica o folklòrica.
La Direcció General de Radiodifusió i Televisió reconeixerà aquesta exclusió a petició del concessionari.
h) Complir les normes que regulen els continguts de la programació i la publicitat vigents a Catalunya, i específicament els principis establerts a l'article 3 d'aquest Decret.
i) Difondre gratuïtament, amb esment de la seva font, els comunicats i les informacions de caràcter oficial i d'interès públic que hagin estat tramesos per les autoritats competents.
j) La constitució de la garantia definitiva segons es determini al plec d'explotació.
k) Abonar el cànon corresponent al títol d'habilitació per a la prestació indirecta del servei de radiodifusió, si escau.
l) Facilitar les comprovacions i inspeccions que hagi de dur a terme la Direcció General de Radiodifusió i Televisió o un altre òrgan competent.
m) Tenir a disposició de la Direcció General de Radiodifusió i Televisió totes les emissions i conservar-les enregistrades durant un mes, als efectes de possibilitar la comprovació del grau del compliment de les obligacions assumides pel gestor del servei.
n) Presentar anualment a la Direcció General de Radiodifusió i Televisió la declaració responsable del compliment de les obligacions derivades de la concessió.
Aquesta declaració es presentarà, d'acord amb el model aprovat per l'esmentada Direcció General, abans del 30 de gener de cada any, i es referirà a l'any anterior.
7.1 El procés de concessió s'inicia mitjançant convocatòria del corresponent concurs públic que es publicarà al Diari Oficial de la Generalitat de Catalunya, un cop el Govern de la Generalitat hagi aprovat el plec de clàusules d'explotació.
7.2 Dins el termini i en la forma que s'estableixi a la convocatòria, es procedirà a la presentació de les sol·licituds i de la documentació necessària.
7.3 El Govern designarà una mesa de contractació amb funcions d'assessorament pel que fa a l'adjudicació de la concessió.
La mesa elevarà al Govern la proposta d'adjudicació.
El Govern resoldrà el concurs, sens perjudici que el pugui declarar desert parcialment o totalment.
7.4 Per tal de poder participar en el concurs, els interessats han d'acreditar que han dipositat una garantia provisional, d'acord amb els termes establerts a la convocatòria i al plec d'explotació.
7.5 En el termini de trenta dies des de la notificació de l'adjudicació, se signaran el contracte administratiu i el plec d'explotació, i s'haurà d'acreditar la constitució de la garantia definitiva.
7.6 En el termini màxim de dos mesos a comptar de la signatura del contracte, la Direcció General de Radiodifusió i Televisió sol·licitarà la corresponent reserva de freqüència.
7.7 Comunicada la reserva de freqüència, el concessionari disposarà d'un termini de quatre mesos per presentar el projecte tècnic a la Direcció General de Radiodifusió i Televisió, la qual l'examinarà i hi emetrà informe tècnic.
Si detecta alguna errada o mancança al projecte, atorgarà un termini de trenta dies naturals per tal que es pugui esmenar.
7.8 L'eficàcia de la concessió resta condicionada a l'aprovació del projecte tècnic i a l'atorgament, per part de l'Administració competent, de la preceptiva autorització de posada en funcionament de l'emissora o acta de conformitat.
Fins que no es compleixi l'esmentada condició, el concessionari no pot emetre.
7.9 En qualsevol cas, el concessionari ha de posar en funcionament l'emissora, en forma legal, abans que no transcorrin dos mesos des del moment que s'hagi superat la inspecció de les instal·lacions i s'hagi atorgat la corresponent acta de conformitat de posada en funcionament de l'emissora.
8.1 La concessió del servei públic de radiodifusió sonora en ones mètriques amb modulació de freqüència serà transmissible, prèvia autorització, sempre que l'adquirent reuneixi els requisits legalment establerts.
8.2 S'entén que es produeix una transmissió de la concessió del servei públic de radiodifusió quan se'n realitza una alienació a títol onerós o gratuït, o quan es produeixi una transformació en la personalitat jurídica del titular de la concessió, excepte en el cas de transformació d'una societat anònima en una de responsabilitat limitada.
8.3 El concessionari presentarà la sol·licitud a la Direcció General de Radiodifusió i Televisió.
Aquesta sol·licitud ha d'anar acompanyada de la documentació que es determini al plec d'explotació.
8.4 L'autorització de la transmissió està condicionada al compliment dels següents requisits:
Que l'adquirent reuneixi els requisits per ser concessionari.
Que el concessionari hagi explotat la concessió com a mínim dos anys abans de transmetre-la.
Que l'adquirent tingui capacitat per contractar amb l'Administració d'acord amb el que estableix la normativa sobre contractació administrativa.
8.5 La Direcció General de Radiodifusió i Televisió emetrà proposta i l'elevarà al Govern, el qual adoptarà acord sobre la sol·licitud de transmissió sol·licitada.
L'acord d'autorització de la transmissió es publicarà al Diari Oficial de la Generalitat de Catalunya.
8.6 Si el Govern no emet resolució dins el termini de tres mesos a comptar de la presentació de la sol·licitud, s'entén que aquesta ha estat desestimada.
8.7 L'autorització de la transmissió comporta la subrogació de l'adquirent en tots els drets i obligacions del transmissor derivats de la concessió.
8.8 L'adquirent de la concessió haurà de dipositar la corresponent garantia definitiva, o subrogar-se en la dipositada pel concessionari, com a requisit previ a l'autorització definitiva de la transmissió.
Modificació de l'estructura del capital social d'una societat concessionària
9.1 Cal l'autorització prèvia del conseller de la Presidència per a tots els actes o negocis jurídics que impliquin la transmissió, la disposició o el gravamen de les accions i, en general, per a qualsevol modificació de la composició del capital social de les societats concessionàries del servei públic de radiodifusió sonora en ones mètriques amb modulació de freqüència, llevat de les ampliacions de capital que es realitzin de manera idènticament proporcional entre els propietaris del capital social inicial.
9.2 El representant legal de la societat presentarà la sol·licitud d'autorització, juntament amb la documentació prevista al plec d'explotació, a la Direcció General de Radiodifusió i Televisió, la qual l'analitzarà, hi emetrà la corresponent proposta i elevarà al conseller de la Presidència per a la seva resolució.
9.3 La modificació que impliqui un canvi d'estructura del capital social assimilable a una transmissió ha de complir els mateixos requisits que s'estableixin per a aquest negoci jurídic.
9.4 Si l'Administració no emet resolució dins un termini de tres mesos a comptar de la presentació de la sol·licitud, s'entén que aquesta ha estat desestimada si la modificació proposada comporta un canvi en l'estructura del capital social que afecti el control de la societat.
En la resta de supòsits el silenci té un caràcter positiu.
Vigència del títol d'habilitació
10.1 Les concessions per a la prestació indirecta del servei de radiodifusió sonora en ones mètriques amb modulació de freqüència s'atorguen per un període de deu anys i podran renovar-se per períodes iguals successius.
En tot cas, la suma del període inicial i de les successives pròrrogues mai no podrà excedir de setanta-cinc anys.
10.2 Per tal d'optar a la pròrroga de la concessió, els titulars han de presentar la corresponent sol·licitud de renovació, com a mínim, tres mesos abans del venciment del termini de la concessió, davant la Direcció General de Radiodifusió i Televisió.
La Direcció General de Radiodifusió i Televisió hi formularà la corresponent proposta i l'elevarà al Govern per a la seva resolució definitiva.
10.3 Si el Govern no emet resolució dins el termini de tres mesos a comptar de la presentació de la sol·licitud, s'entén que aquesta ha estat desestimada.
10.4 La denegació de la pròrroga no genera dret d'indemnització de cap mena.
10.5 L'atorgament de la pròrroga comporta l'obligació d'actualitzar la garantia definitiva, en els termes que estableix la normativa de contractes de les administracions públiques, en el termini màxim de quinze dies des de la data de notificació de la pròrroga.
Causes d'extinció de la concessió
Són causes d'extinció de la concessió per a la prestació indirecta del servei públic de radiodifusió sonora en ones mètriques amb modulació de freqüència les següents:
a) L'acabament del termini inicialment concedit o, si s'escau, de les pròrrogues.
c) Qualsevol de les causes establertes a la normativa vigent en matèria de contractació administrativa.
e) No haver presentat el projecte tècnic en el termini de quatre mesos a comptar de la notificació de l'atorgament del títol d'habilitació.
f) No haver sol·licitat la inspecció de les instal·lacions en el termini de dotze mesos des de la notificació de l'aprovació del projecte tècnic.
g) No posar en funcionament l'emissora abans que no transcorrin dos mesos des del moment en què s'hagi superat la inspecció de les instal·lacions i s'hagi atorgat la corresponent acta de conformitat de posada en funcionament de l'emissora.
h) La caducitat del procediment per a la concessió de freqüències o la denegació de la posada en funcionament de l'emissora en els termes establerts a la normativa vigent.
i) El rescat del servei en els termes establerts a la normativa de contractació administrativa.
j) L'incompliment reiterat de les obligacions del servei, constatat als expedients instruïts a l'efecte.
L'extinció de la concessió per qualsevol de les causes de l'article anterior comporta el cessament immediat de la prestació del servei, sens perjudici dels efectes de la resolució de les concessions que s'estableixen a la normativa de contractes de les administracions públiques.
Això no obstant, en cas d'extinció per denegació de pròrroga, el Govern pot autoritzar a mantenir les emissions fins al moment en què s'adjudiqui novament la concessió, però en cap cas les emissions no podran perllongar-se més d'un any a comptar de la notificació de la denegació de la pròrroga.
13.1 És competència de la Direcció General de Radiodifusió i Televisió la inspecció i comprovació del compliment de les disposicions del present Decret, de les obligacions derivades de l'atorgament del títol d'habilitació i, en general, del servei públic de radiodifusió sonora en ones mètriques amb modulació de freqüència.
També correspon a aquest centre directiu la imposició de sancions o la seva proposta, segons escaigui, així com l'adopció de les mesures provisionals que siguin procedents durant la tramitació de l'expedient sancionador.
13.2 La funció inspectora l'exerceixen funcionaris acreditats per la Direcció General de Radiodifusió i Televisió, que tenen la condició d'autoritat pública, segons el que estableix la normativa vigent sobre telecomunicacions.
13.3 Els fets que constatin els funcionaris durant la inspecció es formalitzaran en un document públic o acta d'inspecció, el qual té valor de prova.
A l'acta d'inspecció es faran constar la identificació dels funcionaris inspectors; les actuacions que es realitzin; els mitjans utilitzats i els fets constatats; les dades de la persona que hagi declarat, i les altres circumstàncies que es consideri convenient que hi constin.
14.1 Les infraccions de les normes reguladores del servei de radiodifusió sonora en ones mètriques amb modulació de freqüència es classifiquen d'acord amb el que disposa l'article 78 de la Llei 11/1998, de 24 d'abril, general de telecomunicacions.
Així mateix, són d'aplicació a les infraccions les sancions que preveu l'article 82.2 de la Llei 11/1998, de 24 d'abril, general de telecomunicacions.
14.2 A efectes del que estableixen els articles 79.16 i 80.15 de la Llei 11/1998, de 24 d'abril, general de telecomunicacions, es consideren condicions essencials del servei les següents:
a) Les obligacions establertes als apartats a), b), c), d), e), h), i), j), k) i l) de l'article 6 d'aquest Decret.
b) D'acord amb el que estableix la disposició addicional 5.a) de la Llei 1/1998, de 7 de gener, de política lingüística, també es consideren condicions essencials les obligacions específiques de l'article 6.f) i g).
14.3 Per a tot allò que no estigui previst en aquest Decret i a la Llei 11/1998, de 24 d'abril, general de telecomunicacions, són d'aplicació el Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat, i la Llei 30/1992, de 26 de novembre, de règim jurídic de les administracions públiques i del procediment administratiu comú.
15.1 La incoació i la instrucció dels expedients sancionadors correspon a la Direcció General de Radiodifusió i Televisió.
15.2 La competència sancionadora de la Generalitat de Catalunya per infraccions comeses en la prestació del servei de radiodifusió sonora en ones mètriques amb modulació de freqüència correspon:
a) Al director general de Radiodifusió i Televisió, si es tracta d'infraccions lleus.
b) Al secretari general de la Presidència, si es tracta d'infraccions greus.
També aquesta autoritat serà competent per sancionar les infraccions molt greus per raó de la prestació del servei de radiodifusió sonora en ones mètriques amb modulació de freqüència sense disposar de la concessió administrativa preceptiva.
c) Al conseller de la Presidència, si es tracta d'infraccions molt greus, excepció feta del que es disposa a l'apartat anterior.
Això no obstant, correspon al Govern de la Generalitat imposar la sanció per infracció molt greu en els supòsits en els quals l'instructor hagi proposat o s'escaigui l'accessòria de revocació de la concessió per a la prestació d'aquest servei.
1.1 Als efectes del compliment de l'obligació d'emissió de música cantada en català, es computaran doble les emissions efectuades en els períodes diaris de màxima audiència.
La Direcció General de Radiodifusió i Televisió determinarà de manera general aquests períodes, previ informe de la Direcció General de Promoció Cultural.
1.2 Els departaments de la Presidència i de Cultura podran establir convenis amb emissores amb programació de radiofórmules musicals que estiguin especialitzades en música de llistes o en música popular o lleugera espanyola per tal d'incloure adaptacions específiques pel que fa a l'emissió de música cantada en català.
Aquests convenis també podran incloure adaptacions específiques pel que fa a l'ús de la llengua catalana en el cas de les radiofórmules especialitzades en música popular o lleugera espanyola.
--2 Modificacions dels paràmetres tècnics del títol d'habilitació
Excepcionalment, els posseïdors d'un títol d'habilitació podran, durant el seu període de vigència, sol·licitar la modificació dels paràmetres tècnics assignats.
A la sol·licitud, que s'adreçarà a la Direcció General de Radiodifusió i Televisió, caldrà justificar la necessitat del canvi en relació amb la millor prestació del servei públic de radiodifusió sonora en ones mètriques amb modulació de freqüència a la zona de servei assignada.
La Direcció General de Radiodifusió i Televisió informarà sobre la sol·licitud i la trametrà a l'administració competent.
Quan la modificació sol·licitada comporti, en el cas que sigui autoritzada, un canvi en les característiques de la zona de servei assignada a la concessió, l'informe de la Direcció General de Radiodifusió i Televisió valorarà l'oportunitat i conveniència de la petició.
--3 Protecció dels paisatges natural i urbà
3.1 En la mesura que tècnicament sigui possible i no es modifiqui la zona de servei assignada a cada emissora, prèvia resolució favorable de la Direcció General de Radiodifusió i Televisió, podrà autoritzar-se la ubicació d'aquestes emissores, inclosa l'antena, en llocs comuns dominants, d'acord amb les previsions de l'article 2.4 del Reial decret 1388/1997, de 5 de setembre, a l'efecte d'evitar la proliferació d'antenes emissores i de protegir els paisatges tan naturals com urbans.
3.2 L'informe de la Direcció General de Radiodifusió i Televisió relatiu al projecte tècnic valorarà la conveniència d'ubicar l'antena de l'emissora en instal·lacions comunes, sempre que sigui viable des del punt de vista tècnic.
--1 Programació en llengua catalana
1.1 Pel que fa a l'obligació de garantir un mínim del 50% del temps d'emissió en llengua catalana, a què fa referència l'article 6.f) d'aquest Decret, el Govern pot autoritzar, prèvia sol·licitud de la persona interessada, l'aplicació d'aquesta obligació simultàniament a totes les emissores que integrin una cadena al moment d'entrada en vigor d'aquest Decret.
1.2 D'igual manera, el Govern podrà autoritzar la utilització d'un percentatge inferior atenent les característiques de l'audiència d'una emissora en concret.
1.3 Aquesta autorització permetrà l'establiment d'un període d'aplicació progressiva d'aquella obligació.
Aquest període s'iniciarà amb el naixement de l'obligació en qualsevol de les emissores que integrin la cadena, pel que fa a l'epígraf número 1, o a l'entrada en vigor d'aquest Decret, pel que fa a l'epígraf número 2, i pot perllongar-se durant quatre anys.
En tot cas, caldrà respectar un mínim del 25% del temps d'emissió en llengua catalana des de l'inici del període transitori.
--2 Programació de música cantada en català
Pel que fa a l'obligació de garantir un 25% d'emissió de música cantada en català que estableix l'article 6.g) d'aquest Decret, el Govern pot autoritzar, prèvia sol·licitud de la persona interessada, l'aplicació progressiva d'aquesta obligació durant un termini de quatre anys.
En tot cas, caldrà respectar un mínim del 10% des de l'inici del període transitori i uns increments anuals del 5% sobre el temps total d'emissió de música cantada.
--3 Cessió de la gestió de les concessions
Les autoritzacions per a la cessió de les concessions, atorgades a l'empara de l'article 12 del Decret 80/1989 de 4 d'abril, de regulació del servei de radiodifusió sonora en ones mètriques amb modulació de freqüència, romandran en vigor fins a la fi de l'actual període de vigència de la concessió.
En el supòsit que el contracte de cessió de gestió del servei es resolgui abans de la fi de la vigència de la concessió no es podrà procedir a una nova cessió.
--4 Règim transitori de les concessions extingides per denegació de pròrroga
4.1 Les persones concessionàries a les quals el Govern de la Generalitat no els ha prorrogat durant l'any 1998 la concessió podran mantenir les emissions, d'acord amb els paràmetres tècnics que tenien assignats, fins al moment en què s'adjudiqui novament la concessió corresponent, mitjançant la pertinent convocatòria pública i d'acord amb el que preveu l'article 7 d'aquest Decret.
4.2 Les persones a les quals se'ls hagi extingit una concessió per denegació de pròrroga i que l'obtinguin novament en el següent procés de concessió podran mantenir les emissions sense que els sigui d'aplicació la prohibició de l'article 7.8 d'aquest Decret, sempre que estiguin compreses en el supòsit de la disposició transitòria 4.1 o hagin rebut l'autorització específica que preveu l'article 12 d'aquest Decret.
--5 Aprovació dels projectes tècnics de les emissores comercials de concessió anterior al present Decret
Les emissores comercials que a l'entrada en vigor d'aquest Decret tinguin atorgada l'adjudicació provisional de la concessió i no hagin presentat el corresponent projecte tècnic o el tinguin pendent d'esmena, disposen d'un termini de quatre mesos per presentar-lo o per rectificar-lo.
El projecte tècnic o l'annex, segons escaigui, s'ha de presentar davant la Direcció General de Radiodifusió i Televisió, que el tramitarà en els termes establerts a l'article 7 d'aquest Decret.
--1 Se suprimeix el Registre de professionals de ràdio i televisió de la Generalitat de Catalunya i, conseqüentment, queden derogats els articles 8, 10 i 11.3 del Decret 200/1986, de 4 de juliol, de reestructuració de la Secretaria General de la Presidència, pel que fa a l'esmentat Registre.
També es deroga l'article 3.2 del Decret 247/1994, de 29 de setembre, de reestructuració parcial del Departament de la Presidència.
--2 Es deroguen les disposicions legals següents en tot el que faci referència a emissores comercials:
El Decret 79/1989, de 4 d'abril, de regulació del procediment de concessió de la gestió indirecta del servei de radiodifusió sonora en ones mètriques amb modulació de freqüència.
El Decret 80/1989, de 4 d'abril, de regulació del servei de radiodifusió sonora en ones mètriques amb modulació de freqüència.
El Decret 273/1989, de 10 de novembre, de modificació del Decret 80/1989, de 4 d'abril, de regulació del servei de radiodifusió sonora en ones mètriques amb modulació de freqüència.
El Decret 163/1997, de 22 de juliol, pel qual s'atribueix als òrgans corresponents la facultat sancionadora de la Generalitat de Catalunya per infraccions comeses en la prestació del servei de radiodifusió sonora en ones mètriques amb modulació de freqüència.
Barcelona, 21 d'octubre de 1998